정조 8년 · 목
予曰。今日召見卿等者。蓋近日事。似睡非睡。若夢說夢。予亦不知矣。昨日賓筵。已有言及者。辭敎不啻縷縷。尹得孚之見枳委折。予果未知爲緣何事。向因亞銓問啓及銓郞疏語。始知其顚末。豈必因論一重臣事。終身廢錮之理。昨日前望點不。蓋因金文淳事。欲爲調停之計也。及見其疏。滿紙張皇。無非捏人之語。而忽以徐判府事。尾及於辭疏之末。遣辭極其陰毒。徐判府果何如人也。卽是明義主人。其他處何如。倚毗何如也。閃弄宮筵之話。至請庭卞之擧者。其爲世道之一大機關。有不可以言事論也。卿等具瞻。諸宰亦致位金緋。世道之若是波蕩。得孚之有罪與否。其各詳言。予於幺麼得孚。豈大費聲色而處之。所可傷痛者。世道朝象。至此之極也。卿等見此疏本後悉陳。存謙曰。見渠之疏。斷案難掩。渠多年廢枳。卽一世之公議。而殿下拔諸陰谷。出之陽界。則渠當一疏自劾。以明其本心之不然。而不此之爲。乃反扶護於負犯之凶徒。必欲構捏於秉執之大臣。其心所在。路人皆知。此無他。只是爲建德之仇。而所謂建德。尙今不伏典刑。致有此怪鬼之叫嚷也。得孚豈辨此事。卽濟恭使之耳。國是因此而不明。亂逆因此而肆氣。世道之隱憂。國勢之不張。職由此矣。願早賜處分。以嚴懲討。以明義理。樂性曰。以此疏觀之。渠之心腸。綻露無餘。渠之廢枳。專由於右袒濟恭之罪。則今於甄復之後。固當自刻之不暇。乃反構捏討濟恭之人。自歸於護逆之科。其旨陰慘。設計之凶狡。有不忍正視。此濟恭尙逭王章。故如此不逞之徒。助其凶熖。將至燎原。寧不痛心。伏願快正典刑。以洩神人之憤。噫濟恭之尙今偃息於覆載之問。皆臣等之罪也。福源曰。徐判府事。與臣有親査之嫌。而今此所遭。關係甚重。故仰達矣。殿下所以用徐判府。授以股肱之任。托以心腹之寄者。蓋其有隻手擎天之功也。於注措之間。雖不無得失。究其所執。則明於義理。嚴於提防。斷斷無他。國耳忘私。世人孰不知之。以此廢族之必欲甘心於判府者。固已久矣。今則第一件懲討。卽是蔡濟恭事。而又被一邊人所嫉娼矣。名以輔相。被城社威福之目。豈有遽然造朝之理乎。徐判府之所擔負何如。期待亦何如。而一筆句斷。殆無留難。世道之變。已無可言。此濟恭晏然若無故人。不伏王章之致。乞揮乾斷。以杜亂本。熤曰。昨伏見敦諭。略知其梗槪。今見疏本。脈絡與情疏。綻露無餘。徐判府卽秉執大義理之人也。而構陷秉執之人。若是陰慘。則渠所以右袒凶逆。力戰公議者。固非爲渠斷案乎。臺言雖重。旣知其護逆。則固當嚴處以絕亂萌。此而若不嚴處。如得孚輩者。其將接踵而出矣。彼得孚猶屬枝葉。又有根柢。不拔。則枝葉雖剪。亦無益矣。得孚之根柢。卽濟恭是己。濟恭。君父之讎也。濟恭伏法然後。凶逆可懲矣。予曰。世道所關。諸宰各陳所見。善復曰。大臣所奏誠好矣。華鎭曰。大臣旣已陳達。而及今嚴處似好矣。尙淳曰。尹得孚之年前筵奏。旣出護逆之心。而今又構捏討逆之人。不可不亟賜處分。子曰。尹得孚之罪名。世道之壞敗。詳言其由。魯鎭曰。無論公憤私憾。尹得孚之疏。只以權勢二字。攻斥大臣。從古以此加人。人孰免者。其設心極爲無狀。罪名惟在嚴處。而顧今世道。實由於懲討不嚴。人志靡定。此亦留念處也。有隣曰。尹得孚之罪。可勝誅哉。其和凶賊。背馳國是之狀。已盡昭著於昨春一啓。而今此疏中旨意。專屬判府事。判府事卽義理主人。又是討濟恭之人也。得孚於此。顯肆構誣。必欲甘心。非但在於爲建德報仇而已。護逆亦逆。法不容貸。而以濟恭事言之。凶悖之情狀。詬罵之逆節。昭不可掩。則王章不加。官爵自如。伏願廓揮乾斷。拔本塞源。使國是正而人心定焉。好仁曰。得孚之罪。右相言是。世道之憂。領相言是矣。有慶曰。尹得孚構捏義理主人。其陰護凶賊。背馳國是。直贓緃露無餘矣。一部明義義。理昭揭。爲人臣者。若或少忽於此。則將不得爲人。而得孚之攻斥。至於斯極。言之痛心。濟恭之罪惡。已著於前後三司之疏啓。根柢未鋤。世道之憂。無時可已。極允諸臣之請。一祥曰。尹得孚護逆之罪。大臣諸宰相繼請討。更無可達者。特念拔本之道。快允大臣之請。★(土+甲)曰。今此尹得孚疏語。旣及於李命植李祖承事。在臣私義。嫌不可言。而所關不細。故敢達。蓋得孚之兩年枳塞。旣由於右袒濟恭之致。則特除臺職之後。在渠道理。固當自明之不暇。而秉執國是之李命植。義理主人之徐判府事。極口臚列。更無餘地。此專出於陰護凶逆。背置公議之計。此而若不嚴處。則此等護逆之類。其將接跡而起。豈不大可懼哉。亟加處分。以爲拔本塞源之道。在簡曰。尹得孚。一言以蔽之曰。賊邊人。伏願此等處。快揮乾斷。以除亂本。柱國曰。大臣諸宰已盡達。而義理不明。是非不定。故世道至於如此也。塾曰。尹得孚之有罪無罪。更無可言。而世道之至此。專由於姑息之弊也。時俊曰。尹得孚自初至終。皆欲自明。而渠之罪狀。適足綻露無餘。尹得孚事。亦由姑息中出來也。有寧曰。尹得孚向來護逆。而至于今番。眞贓益露矣。大臣旣有陳達。各別處分。是所伏望。昌運曰。大臣諸宰已言之。臣別無更達之辭。而若其拔本塞源之道。深留聖念。有大曰。尹得孚之罪。大臣臚列已著。臣無仰達之辭矣。弘履曰。此卽臣至親事也。雖臺臣。不敢仰對矣。有妨曰。尹得孚昨春一啓。必欲甘心護逆。今者上疏。尤爲痛惋。世道之至此。專由濟恭之尙逭王章。亟思拔本之道焉。祐源曰。尹得孚之甘心護逆。專由於不能拔本之致。嚴加處分。豊之曰。今此得孚之根柢。卽濟恭。亟降處分。存謙曰。一堂上下。輿情可見。今此酬酢。豈止一場間說話而止。此政明國是展公議之機。特從臣等之請。予曰。明義錄雖云無地可讀。爲今日臣子者。所不可見目張膽處乎。今日之馴致得孚。有非一朝之故也。朝家所重。惟刑政是已。得孚與濟恭。薰蕕不相似。聲氣不相通。得孚之爲濟恭有此言。決無是也。向來宮筵說話。卽予苦心。予雖欲鎭安世道。而此等變怪。種種生出。此何故也。此等之人。如欲盡屛於世。則其將空一國而後已。是豈得孚所自辨得者。必有措嗾之人。其爲設計也。亦不滿一哂矣。姑息彌縫之說。予果受而爲過。而眞贓旣未執捉。而朝家刑政。將安所施之。卿等雖以濟恭爲說。濟恭之外。安知無其人耶。天下萬事。莫不有一欛柄。平日卿等。若能秉執而不撓。則豈有此等變怪。若原其所由。一則予過。二則予過。而卿等亦不無其責。得孚不出之前。伈伈泄泄。有若睡中光景。及夫得孚出後。始有此等陳奏。旣其誠實之意。又有戲弄之嫌。予非盡疑一世。亦安知無幾箇得孚。傍伺而朶頤乎。卿等若於平日。以懲討一事。爲着眼之資。凡有躑躅之漸。覬覦之徵。大以封事。小以折萌。則豈有今日之事也。此是予自反處。而卿等亦有過也。自丙丁以後。八九年所謂明義錄。幾乎相忘。近日則雖尋常章奏之間。亦不及明義錄事。朝家不必追究。而自下道理固如是乎。蔡濟恭事。昨日己言之。予豈有私好惡於彼也。若有一番除命。輒遭一番彈駁。設使濟恭。眞有逆節。則無除命之前。殆若置之相忘。有除命之後。必也斷。斷果是誠實底意乎。朝廷之所維持者國體也。國體如此。寧不傷痛。至若判府。則與國同休戚之人也。有國則有判府。如得孚者百輩。換面而出。於判府有何所損。而此輩雖呈按律之疏。處分在朝家矣。近來判府養病西樞。不得秉軸。故如得孚之輩。敢生敲撼之計。以售常試之意也。卿等若以此言。出播於外。則必無是事矣。福源曰。濟恭。群下則謂之極逆。自上則授以官爵。寧有如許義理乎。予曰。自古史牒以來。名之以惡逆。而遺其爲惡逆之實者。未之有也。當初聲討之人。亦云無是事。則雖欲加罪。亦將奈何。朝家之貽羞。猶屬細故。其有關於世道之興喪。當如何哉。敬大臣之義。雖不索言。安有如許事乎。存謙曰。聞左相言。則李判府事。亦發明云矣。熤曰。朝參日筵奏。旣是明白。則其後擧措。更何言也。予曰。其時洪判府。以左相初登筵席。有所奏語。予至今感歎。而其後則便同沒頭無尾之事。卿等若得其實以爲言。則予當卽日處分矣。若以大臣之言爲虛無。則其朝廷。果作何許貌樣。熤曰。豈以大臣之言。不可不信。爲一副規模。掩國是而壞邦憲乎。樂性曰。此大臣此言。果是失着。豈不從其當初討逆之言。而從末後失着之談乎。予曰。今日諸宰誠慨然矣。若以尹得孚爲是則曰是。爲非則曰非。可也。但云有罪無罪。依俙說去。今日朝廷。從可知也。律名有許多目。重以竄配。輕以徒年。只當別白陳奏而己。安有如此苟且之擧乎。諸宰事誠極寒心矣。樂性曰。今日滿堂諸臣。孰敢異議於其間哉。予曰。懲討亦有丁酉懲討。有戊戌懲討。有庚子懲討。則諸宰之渾說懲討不嚴。未知何懲討不嚴耶。一二諸宰。至去蔡濟恭姓官爵。自同平人。而輕去其姓者。殆無嚴於懲討。而如此之故。懲討反不嚴也。存謙曰。此懲討。卽濟恭也。得孚旣爲建德報仇。則爲建德者誰。卽濟恭是已。渠所甘心。只在懲討濟恭之人。則渠焉逭護逆之律乎。熤曰。濟恭卽君父之讎也。君父之讎。尙今假貸。此固臣等之罪。而殿下含容太過。當斷不斷。臣不能無憾矣。予曰。龜柱卽 慈殿之同已。猶加島配之律。其逆節。有關某年不忍言者故耳。麟漢之地處亦何如。惟我 慈宮一刀割斷。而渠於兄弟叔侄之間。便同仇敵。此的謂家之賊子。國之亂臣。以至卿士大夫干犯惡逆者。亦皆不動聲色以處之。此非予自贊之語也。蓋其罪惡貫盈。有不可容貸也。至若濟恭。果是何人。才不是上等。位不是大官。地處亦不是勳戚。則其處分。反有難於龜麟兩賊者。豈無以也。蓋無形見之跡耳。熤曰。前後章奏。旣皆露出。則臣可仰達矣。其詬罵之逆節。至兇且憯。載籍以來。所未聞所未見。則臣等豈可不聲罪而致討乎。臣等若不得請。則決不退矣。此非徐判府一人所關。卽是網打一世之計。豈不驚心而痛骨乎。予曰。卿等之言。不知爲穩當也。予以人之受病。敵之乘隙喩之。凡人元氣凘敗然後。外邪乘之。有國釁尤錯出然後。敵侮受之。臟腑實而和。扁鵲無可試之術。金主賢而宋家無可俟之隙。若當丙申丁酉大懲創之後。則得孚雖大膽。安敢出似此口氣。此是卿等之過也。卿等若能明於義理。得孚何可生心。卿等宜有人言也。今此諸宰中。面陰背陽。含糊不明者。豈是北面於予者也。卿等何不摘發一二卿宰之漫漶爲說者。以請罪乎。卿等退去。熤曰。諸臣雖無狀。不能聲罪。今此大義理。孰敢撓改。臣等荐承嚴敎。雖甚惶悚。必準請然後。退而俟勘矣。予曰。朝家刑政。當觀其大體。無論罪之大小。聲罪致討之時。固當執跡而論勘。丙申以後諸賊。擧皆甘心於徐判府。而得孚此擧。未知誰所指嗾也。設使得孚。爲蔡濟恭。拔濟恭之事於原疏中。渠所爲說。有淸議時議之分。蓋時議云者。侵斥之辭也。此專由於刑政之失當故也。苟使卿等之議爲公議。則雖卽今不行。必有可行之時。在彼亦然矣。熤曰。公議卽今不行。故馴致此等變怪。轉而至誑惑群聽。世道日非。誠非細慮也。殿下何以謂濟恭之無罪乎。聖敎恐不當如是也。予曰。卿等就坐。存謙等曰。君讎國賊。尙此不討。臣等雖被鈇銊之誅。決不敢退。予曰。尹得孚島配律。何以則好也。存謙曰。其旨意兇慘。係是忠逆關頭。渠旣遞臺職。則不可不一番究問矣。福源曰。其情狀不可不一問。而係是言者。覈問似如何矣。熤曰。雖不待覈問。可以覷得其奸狀。左相言誠是矣。予曰。故相金在魯。遭彈亦無餘地。大臣被威福之目。自古然矣。徐判府書啓中。以受過爲言。綽有力量。誠得體矣。向來宮筵事。予之苦心。在於保合兩家。而摘出一偏以言之。殆若間人骨肉。其心術之不正。於此可知矣。顧今無言之世。不聞官師相規。間或有如此怪鬼輩。抵隙潛窺。投呈凶疏。如諺所謂暗中出杵。不得不折之。而擧世以爲籍口之資。豈不可痛乎。華鎭曰。俄於讀疏之際。承聞宮筵二字。臣不勝驚悚。稱以對卞之章。反售罔測之計。攻斥義理主人之判府者。其心之不但在於判府。可以推知。嚴覈定罪然後。可以塞源矣。予曰。予以宮筵事。有此下敎者。蓋有深長慮也。存謙曰。臣等雖勘。決不敢退矣。熤曰。國論所在。何如是靳持耶。福源曰。惡逆不討。豈不有傷國體。何不留念乎。豊之曰。殿下於濟恭。何如是含容耶。究其罪惡。人皆得以食肉而寢皮。尙今不伏王法。天下寧有是耶。有防祐源等善復等。一齊齊聲致討。予曰。三承旨幷許遞。熤曰。辭敎恐不必如是矣。承旨此事。豈不得當乎。福源曰。工參處分及承旨處分。爲先還收。熤曰。臣等雖退去。明日亦將請對矣。予曰。縱欠敬禮之義。決無召接之理。今日諸宰事。可謂寒心。他日反案後。若有復問之擧。必將以其時迫於大論。不得已有此言云。致位至此。寧不自愧。樂性曰。絲綸有欠和平。豈以未然之事。有此下敎乎。臣等與諸宰。議無異同。此亦臣等之罪也。予曰。是豈子抑逆之說。卿等由前由後。不免欠誠之歸。若知其爲劇逆。則何不早爲聲討。到今煩聒乎。昨今待命。雖駭瞻視。旣承此敎。則卿等知所自處。予曰。承旨遞差傳敎。勿爲頒布。